जनता दल यू सदस्य हरिवंश पहली बार राज्यसभा में चुनकर आये हैं और वह उच्च सदन में बिहार का प्रतिनिधित्व कर रहे हैं। वह हिन्दी दैनिक प्रभात खबर के प्रधान संपादक रह चुके हैं। श्री हरिप्रसाद कांग्रेस के वरिष्ठ नेता हैं और वह कर्नाटक से सांसद हैं। वह पार्टी के महासचिव रह चुके हैं। उपसभापति का पद जुलाई में श्री पी जे कुरियन का सदन में कार्यकाल पूरा होने के बाद से रिक्त है। 244 सदस्यीय उच्च सदन में उपसभापति चुनाव को जीतने के लिए 123 मतों की आवश्यकता पड़ेगी। सदन में विपक्षी संयुक्त प्रगतिशील गठबंधन (संप्रग) के पास 97 और राजग के 94 वोट हैं, लेकिन अन्नाद्रमुक के 13, बीजद के नौ, तेलंगाना राष्ट्र समिति के छह, द्रमुक और बसपा के चार-चार, वाईएसआर कांग्रेस के दो तथा निर्दलीय एवं अन्य छह सदस्यों के रुख पर परिणाम निर्भर करेगा।